26/11/2009 | Administración LocalProvincial
Deputación Provincial da Coruña
Servizo de Planificación e Xestión de Recursos Humanos. Sección de Planificación de Recursos Humanos
Bases para a promoción interna a postos de condutor-mecánico C2

A Deputación Provincial da Coruña, mediante acordo adoptado polo Pleno desta Corporación do 23 de febreiro de 2006 aprobou o Plan de emprego 2006-2009 para o persoal desta entidade. As presentes bases específicas para a promoción interna desde a subescala de CONDUTOR mecánico (E) a CONDUTOR mecánico (C2) forman parte dun conxunto de medidas necesarias para o desenvolvemento dos contidos sinalados respecto da promoción da citada subescala dentro do plan de emprego. De conformidade coa lexislación aplicable aos plans de emprego, as medidas a adoptar para axustar a RPT inicial á resultante da execución do presente plan de emprego operativo, son as seguintes: - Estabelecemento de criterios reitores para os procesos de promoción interna previstos. - Creación dos postos de traballo necesarios tras a aplicación das medidas de promoción interna. Dentro do plan de emprego 2006-2009 da Deputación Provincial da Coruña están previstos dous modos distintos de cobertura dos postos ofertados nos procesos de promoción interna recollidos neste plan: o tradicional proceso de cobertura por vacante e o baseado na transformación dos postos de orixe. O número de prazas ofertadas é de unha. No caso destas bases, o posto de orixe que se transforma é o da subescala de CONDUTOR mecánico (E) a CONDUTOR mecánico (C2). Poderán participar todos os funcionarios de carreira da Deputación Provincial da Coruña pertencentes á subescala de CONDUTOR mecánico (E) e teñan dous anos de antigüidade na devandita subescala na Deputación provincial de A Coruña. Utilizarase como sistema selectivo nos procesos de promoción interna o concurso-oposición, e será a fase de concurso previa á da oposición. En ningún caso a puntuación obtida na fase de concurso se poderá aplicar para superar os exercicios da fase de oposición. As accións formativas contempladas, co fin de actualizar coñecementos e mellorar as competencias do persoal afectado para un adecuado desempeño das novas funcións, serán desenvolvidas pola Sección de Formación da Deputación da Coruña. Previamente ás probas, e co fin de fomentar as competencias dos aspirantes e facilitar a preparación da proba selectiva, impartirase un curso formativo de carácter non obrigatorio, organizado pola Sección de Formación da Deputación que tratará sobre as materias incluídas no programa anexo. A participación neste curso, estará aberto a todos os aspirantes da convocatoria. Os méritos da fase de concurso estarán orientados a avaliar a carreira profesional do candidato e as súas capacidades e aptitudes para cumprir coas funcións propias do corpo ou escala de destino. A carreira profesional valorarase tendo en conta a antigüidade do candidato na deputación e o grao persoal consolidado e a formación ata un máximo de 20 puntos. A antigüidade na deputación como funcionario de carreira ou laboral fixo, valorarase a razón de 0,50 puntos por ano ou fracción superior a seis meses, e noutras administracións públicas a razón de 0,05 puntos por ano ou fracción superior a seis meses ata un máximo de 13 puntos, e serán computables para estes efectos os servizos recoñecidos ao abeiro da Lei 70/1978 do 26 de decembro. Grao persoal consolidado o equivalente no caso do persoal laboral: a). Ata 3 puntos inferior ao nivel do posto: 5 puntos b). Ata 4 puntos inferior ao nivel do posto: 3 puntos Incluiranse aqueles cursos, impartidos pola administración pública ou homologados, que capaciten ao candidato para o desenvolvemento das funcións propias dos CONDUTORES mecánicos ata un máximo de 2 puntos, segundo o seguinte baremo: - Máis de 100 horas: 0,75 puntos - De 71 a 100 horas: 0,50 puntos. - De 41 a 70 horas: 0,35 puntos. - De 15 a 40 horas: 0,20 puntos. - Menos de 15 horas ou non figuran: 0,10 puntos. Primeira parte: Responder a un test de 30 preguntas con tres respostas alternativas cada unha, sobre as materias contidas no programa da convocatoria, elaborado polo Tribunal inmediatamente antes do comezo da proba, durante un tempo máximo dunha hora. Segunda parte: Exercicio práctico: consistirá no desenvolvemento dunha proba relacionada coas funcións do posto que determinará o Tribunal inmediatamente antes da súa execución. A proba valorarase de 0 a 30 puntos. A puntuación mínima necesaria para aprobar será de 15 puntos. Unha vez rematado o proceso selectivo, o Tribunal cualificador publicará a relación de aspirantes que obtiveron a puntuación mínima de 15 puntos na proba, propoñendo ao órgano competente o nomeamento como funcionarios/as de carreira aos aspirantes que, unha vez sumada á puntuación da oposición a puntuación do concurso, obtiveran maior puntuación ata o máximo de prazas ofertadas. O persoal funcionario que supere o proceso selectivo e obtivera praza, adquirirá, con carácter xeral, a categoría de CONDUTOR mecánico, grupo C2, subescala de servizos especiais. ANEXO I PROGRAMA DE PROMOCIÓN DE CONDUTOR MECÁNICO (E) A CONDUTORES MECÁNICOS (C2) TEMA 1.- A Constitución Española: organización territorial do Estado (Principios xerais da administración local. Das Comunidades Autónomas). TEMA 2.- Estatuto básico do empregado público: dereitos e deberes e código de conduta dos empregados públicos. TEMA 3.- Lei 30/92, do 26 de novembro, de réxime xurídico das administracións públicas e do procedemento administrativo común: Actividade das administracións públicas, normas xerais. TEMA 4.- Regulamento xeral de circulación: transporte de persoas. TEMA 5.- Regulamento xeral de circulación: normas xerais dos condutores TEMA 6.- Regulamento xeral de circulación: sentido da circulación e utilización de carrís. Límites de velocidade. TEMA 7.- Regulamento xeral de circulación: supostos especiais do sentido de circulación e da utilización de calzadas, carrís e beiravías. TEMA 8.- Regulamento xeral de circulación: outras normas de circulación: cinto, casco e restantes elementos de seguridade. Tempos de conducción e lecer. Comportamento nos casos de emerxencia. TEMA 9.- Regulamento xeral de circulación: sinalización: normas xerais, aplicación dos sinais. TEMA10.- Regulamento xeral de circulación: tipos e significados dos sinais de circulación e marcas viarias. A Coruña, 17 de novembro de 2009 O Presidente O Secretario Xeral Asdo. Salvador Fernández Moreda Asdo. José Luis Almau Supervía